b'\n_START_ARTICLE_\nShetlandsgjengen (film)\n_START_SECTION_\nHandling\n_START_PARAGRAPH_\nH\xc3\xb8sten 1941 kommer en britisk admiral til Shetland. Han skal befare en underlig halvmilit\xc3\xa6r avdeling kalt Shetlandsgjengen. Med norske fiskesk\xc3\xb8yter holder den veien mellom Storbritannia og det okkuperte Norge \xc3\xa5pen. _NEWLINE_Shetlands-Larsen, verdens mest dekorerte sj\xc3\xb8offiser, ledet gruppen som i sine sm\xc3\xa5 fiskeb\xc3\xa5ter krysset Nordsj\xc3\xb8en i alt 198 ganger. I kamp med den tyske overmakten gikk ti sk\xc3\xb8yter tapt, og avdelingen hadde 44 falne fram til 1943. Da gikk man over til \xc3\xa5 bruke moderne, amerikanske ub\xc3\xa5tjagere, og siden gikk trafikken med motstandsfolk, v\xc3\xa5pen, ammunisjon og flyktninger uten tap fram til frigj\xc3\xb8ringen.\n_START_SECTION_\nOm filmen\n_START_PARAGRAPH_\nFemten av Shetlandsgjengens deltakere, med den legendariske kapteinl\xc3\xb8ytnant Leif Larsen fra Fana ved Bergen i spissen, spiller seg selv i filmen._NEWLINE_De fleste scenene er tatt opp p\xc3\xa5 stedene der begivenhetene faktisk skjedde, deriblant p\xc3\xa5 Bremnes og p\xc3\xa5 Torholmen ved \xc3\x85lesund. I forbindelse med scenene som ble tatt opp p\xc3\xa5 Bremnes (n\xc3\xa5 B\xc3\xb8mlo kommune), bodde film-crewet p\xc3\xa5 Rubbestadneset Yrkesskule. Stormscenene er tatt opp i Nordsj\xc3\xb8en utenfor B\xc3\xb8mlo, under et uv\xc3\xa6r som var s\xc3\xa5 ekte at fotografen ble sj\xc3\xb8syk og tok opp en mengde scener uten film i kameraet. Som Shetlandsgjengens sk\xc3\xb8yte MK Arthur ble fraktesk\xc3\xb8yten \xc2\xabRindaskj\xc3\xa6r\xc2\xbb (bygget 1949) benyttet._NEWLINE_Den norske Per Skavlan var regi-assistent under innspillingen.'